**NEA pályázat 2014**

**A rendezvény főbb jellemzői, főbb célkitűzések.**

   Évente két alkalommal a településre vezető 6 km hosszú bekötőút mentén, valamint a település egész területén szemétszedést szervezünk. A település apraja-nagyja részt vesz az akcióban, a szemétszedés mellett településünket szebbé is tesszük virág- és faültetéssel, kialakítva így egy élhetőbb tiszta környezetet. A közös munka, a közös tenni akarás is arra sarkallja a fiatalokat, hogy védjék, óvják környezetüket és lakóhelyüket.  
   Az egyhetes nyári kézműves táborunkat ebben az évben a népművészet témakörében kívánjuk megvalósítani. Tervezett programjaink között szerepel a népi mesterségek (szövés, fonás, népi hangszerek készítése, stb.) és a természetes alapanyagokból készített kézműves játékok és egyéb használati tárgyak megismertetése, valamint népi ételek elkészítése, kóstolása. Szabadtéri népi játékok, táncház, népdalok tanulása és népi hangszeres kísérettel való előadása. E rendezvényünkkel az ifjúságot a hagyományok tiszteletére kívánjuk nevelni, hozzájárulva a nemzeti és elsősorban a jász identitás megerősítéséhez. Ezáltal ösztönözzük őket, hogy minél többet tegyenek kultúránk megőrzéséért, továbbviteléért.  
   Programjaink célcsoportja alapvetően a falu lakossága, melyben egyaránt igyekszünk programot tervezni az időseknek és fiataloknak, a fogyatékkal élőknek kis és nagycsaládosoknak, egyedülállóknak. Fontosnak tartjuk még, hogy a fiatalok elvándorlását megakadályozzuk, hiszen településünk nagyon csekély számú lakóval rendelkezik és az idősebb generációt tekintve magas a százalékarány.  
   A fiatalok hasznos szabadidő eltöltése Egyesületünk legfőbb célja. Településünkről sajnos hiányzik az iskola és az óvoda intézménye, ezért igyekszünk e rendezvényekkel pótolni a gyermekek számára a közösségi életet és a játékos, nem formális tanulást. Egyesületünk felnőtt tagjai átadják a fiatalok részére a szervezésben szerzett tapasztalataikat, ezáltal ők is hasznos tagjai lehetnek a mindennapok közösségi életének. Rendezvényeink szervezésében és lebonyolításában segítségünkre van a helyi Önkormányzat, helyi vállalkozók és a civil szervezetek. Településünk Önkormányzata térítésmentesen biztosítja számunkra a programok lebonyolításához szükséges helyszíneket (művelődési ház, volt iskola – óvoda épülete, könyvtár), valamint szállítási lehetőséget biztosít a falugondnoki szolgálaton belül.  Helyi vállalkozóink lehetőségeikhez mérten önkéntes munkával, munkájuk felajánlásával segítik programjainkat kivitelezését (fajátékok készítése, javítása, szendvics-alapanyagok biztosítása, árubeszerzés). A civil szervezetek aktívan részt vesznek rendezvényeink lebonyolításában. Az Őszidő Nyugdíjas Klub segít a jászsági népi ételek elkészítésében, anekdotáik felelevenítésével képet kaphatunk a jászok életéről, munkájáról. Az Önkéntes Tűzoltó Egyesület szakmai segítséget biztosít számunkra (baleset-, tűzeset megelőzés, helyszínek biztosítása).